Popravni ispit iz matematike nekako mu je postala “tradicija”. Preznojavao se tih posljednjih dana i prvog i drugog razreda srednje škole jer gradivo koje se obrađivalo na nastavi nikako nije mogao shvatiti. U trećem srednje mu je dozlogrdilo – matematiku je počeo učiti preko interneta – prateći videolekcije 39-godišnjeg profesora Tonija Miluna. Jednu po jednu – baš onako kako se ona obrađuje na satovima.

Riješio test 100 posto

“Prvi put u životu riješio sam ispit iz matematike i imao 100 posto. Moj je profesor gotovo pao u nesvijest. Nije mogao vjerovati”, piše u pismu zahvale mladi srednjoškolac profesoru Milunu. Matematika više nije bauk!

Dovoljno je utipkati www.tonimilun.com i odabrati razred i nastavnu cjelinu. I pozorno slušati! Internetske instrukcije koje detaljno obrađuju gradivo posve su besplatne, a obuhvaćaju, osim gimnazijskog programa predmeta matematike, i lekcije iz fizike, ali i poslovnu matematiku i statistiku. – Ideja je nastala posve slučajno. Predavao sam matematiku i jedan od mojih učenika, nakon što je položio ispit, prišao mi je i rekao: “Profesore imate potencijala. Napravimo video stranicu.” – prepričava profesor Milun.

Potpuni volonteri

Ideja koju su počeli ostvarivati bez ikakve opreme, bez ploče, snimana mobitelom, razvila se u projekt o kojemu srednjoškolci dobro znaju – njime, štoviše, za instrukcije koje su im potrebne roditeljima štede i do tisuću kuna mjesečno.

Dosad je obrađeno 150 lekcija, a posjećenost stranice više je od 36 tisuća.

– Ovim ne mijenjamo obrazovni program, već pomažemo učenicima. Želim im pokazati kako i matematika može biti zabavna i lako razumljiva jer znanje se isplati. Često me učenici pitaju što će im u životu matematika – ali moraju razumjeti da je upravo ona osnova svih tehničkih djelatnosti – govori profesor koji video priloge snima u svoje slobodno vrijeme bez ikakve materijalne koristi. Uz njega na projektu volontira i 34-godišnji profesor fizike Kristijan Radmanović.

Njegove lekcije pomažu srednjoškolcima za lakše polaganje državne mature iz fizike, a instrukcije iz hrvatskoga jezika daje Vicko Krampus.